དེ་བཞིན་འགྲོ་བ་མིའི་རང་དབང་སྐོར་ཨེ་ཤེ་ཡའི་བལྟ་ཚུལ་ནི་ནུབ་ཕྱོགས་པའི་བལྟ་ཚུལ་དང་རྩ་བ་ནས་མི་འདྲ་བ་དང༌།ཨེ་ཤི་ཡའི་མི་རིགས་ཚོས་མིའི་ཚེ་སྲོག་གལ་གནད་ཆུང་ངུར་བརྩི་གི་ཡོད་པ་ལྟ་བུར་བརྗོད་མཁན་ཡོད།དེ་ནི་རྩ་བ་ནས་བདེན་པ་མིན།ནང་པ་ཡིན་པའི་ཆ་ནས་ང་ཚོས་མིའི་ཚེ་སྲོག་ནི་ལྷན་སྐྱེས་ཀྱི་བདག་དབང་རྩ་བ་ཆེ་ཤོས་ལ་བརྩི་གི་ཡོད།ངོས་ཀྱི་འགྲོ་བ་མིའི་རང་དབང་སྐོར་གྱི་བལྟ་ཚུལ་ནི་ཁྱེད་རྣམ་པའི་ལྟ་ཚུལ་དང་ཁྱད་པར་མེད།སྡུག་བསྔལ་དང་མྱ་ངན་ནི་འགྲོ་བ་མིའི་རིགས་ཀུན་ལ་གཅིག་གྱུར་ཡིན།ཁྱེད་ཚོ་ཨ་མི་རི་ཀ་དང༌།ཡོ་རོབ།ཨཕི་རི་ཀལྷོ་ཨ་མེ་རི་ཀ་ལ་སོགས་པའི་གཞན་རྣམས་ཀྱི་མྱོང་ཚོར་ལྟར་བོད་དང༌།ཨེ་ཤེ་ཡའི་མི་རིགས་གཞན་རྣམས་ལའང་མྱོང་ཚོར་དེ་དག་འདྲ་མཚུངས་ཡོད།ཨུ་རུ་སུ་དང༌།ཨཕི་རི་ཀ་བཅས་ནང་འགྲོ་བ་མིའི་ཐོབ་ཐང་བདལ་བཤིག་བཏང་བར་རྒྱལ་སྤྱིས་སེམས་འཁུར་བྱས་པ་ལྟར་བོད་དང༌།རྒྱ་ནག་ནང་ལག་ལེན་ལོག་པར་བསྟར་བ་ལས་བྱུང་བའི་སྡུག་བསྔལ་རྣམས་སེལ་རྒྱུར་ཡང་དེ་བཞིན་སེམས་ཁུར་བྱེད་དགོས་པའི་ཐོབ་ཐང་གཅིག་མཚུངས་ཡོད།གནས་ཚུལ་འདི་ནི་རྒྱལ་ཁབ་གང་ཡང་རུང་བ་ཞིག་ནང་གི་གནས་ཚུལ་མ་ཡིན་པར།ས་ཕྱོགས་གང་སར་ཡོད་པའི་འགྲོ་བ་མིའི་རིགས་སྤུན་ཟླ་ཕོ་མོ་ཐམས་ཅད་ཀྱི་སྡུག་བསྔལ་ལ་སེམས་ཁུར་བྱེད་དགོས་པའི་གཞི་རྩའི་གནད་དོན་ཞིག་ཡིན།ད་ཆ་བཙན་དབང་ལྡན་པའི་དམར་པོའི་རྒྱལ་ཁབ་མཐའ་མ་རྒྱ་ནག་དེ་གྲོགས་མེད་ཁེར་རྐྱང་དུ་ལུས་ཡོད།འོན་ཀྱང་ཉེ་ཆར་ཨུ་རུ་སུའི་ནང་གི་འཕོ་འགྱུར་གྱིས་གསལ་པོ་བསྟན་པ་ལྟར་དེ་དག་ཡུན་རིང་གནས་མི་ཐུབ་པར་རྒྱ་ནག་ནང་དམངས་གཙོ་དང་རང་དབང་ཡོང་རྒྱུ་རེད།འཛམ་གླིང་ཞི་བདེ་སྲ་བརྟན་ཡོང་སླད་རྒྱ་ནག་ནང་གི་འཕོ་འགྱུར་དེ་མགྱོགས་མྱུར་ཞི་གང་འཇམ་དང༌།འཚེ་བ་མེད་པ་ལག་ལེན་བསྟར་གང་ཐུབ་ཀྱི་ཐོག་ནས་ཡོང་ཐབས་སུ་རྒྱལ་སྤྱིའི་ཚོགས་སྡེས་རྒྱ་ནག་ལ་སྐུལ་མ་ཤུགས་ཆེ་གཏོང་རྒྱུའི་ཡིད་ཆེས་ཡོད།ཤར་ཡོ་རོབ་ཀྱི་ས་ཁུལ་ཁག་དང༌།ཨུ་རུ་སུའི་ནང་བྱུང་བའི་ཞི་བའི་གསར་བརྗེ་དེ་དག་ནེ་དཔེ་མཚོན་ཞིག་ཡིན།ཡོ་ཀོ་ས་ལ་ཝི་ཡའི་ནང་ཚབས་ཆེའི་དཀའ་རྙོག་བྱུང་བར་དུས་ཐོག་ཏུ་རྒྱལ་སྤྱིའི་ཚོགས་སྡེས་ལྟ་རྟོག་མ་བྱས་པའི་རྐྱེན་གྱིས་ད་ཆ་ས་ཁུལ་དེ་དག་ཐོར་ཞིག་དང༌།ཡུལ་དེའི་མང་ཚོགས་ལ་སྡུག་བསྔལ་ཚད་མེད་འབྱུང་བཞིན་པའི་གནས་ཚུལ་དེ་རིགས་སླར་ཡང་ཡོང་དུ་བཅུག་ན་མི་འགྲིགས།